જૂનાગઢ : ગિરનારમાં વસતા ગિરનારી ગીધ રાજગીધ અને સફેદ પીઠ ગીધની નામશેષ થઈ રહેલી જાતને બચાવી લેવાના અભિયાનરૂપે દેશના કેટલાક ભાગોમાં શરૂ કરાયેલા ગીધ સંવર્ધન કેન્દ્રમાંના એક સક્કરબાગ ઝુ જૂનાગઢ ખાતેના કેન્દ્રમાં માદા ગીધે ૩ બચ્ચાઓને જન્મ આપતા ઝુ ના સંવર્ધકો અને પક્ષીવિદેમાં આનંદની લાગણી પ્રસરી ગઈ છે. જોકે છેલ્લા આશરે એક દશકાથી કાર્યરત આ ગીધ સંવર્ધન કેન્દ્રમાં ખાસ સંશોધન સ્વરૂપે પશુઓને અપાતી પેઈનકિલર દવા ડાયક્લોફીનેક ના કારણે લુપ્ત થઈ રહેલા આ ગીધોને બચાવવાની કામગીરી હાથ ધરવામાં આવી છે. જોકે અહીં આ કેન્દ્રમાં અત્યારે પ૭ ગીધ છે જે ગીધોને નર અને માદા ગીધ ઓળખી જુદા પાડવા તેના ડી. એન. એ. તથા સેક્સ આઈડેન્ટીફીકેશન અને તે પ્રક્રિયા પછી નર અને માદા સ્વરૂપે ઓળખાયેલા ગીધોને ટેગ સ્વરૂપે પગમાં રીંગ લગાવવાની કામગીરી હવે શરૂ કરવામાં આવી રહી છે. એક અહેવાલ અનુસાર આ વખતની ગણતરીમાં પણ ગિરનારી ગીધો સહીતના ગીધોની સંખ્યા સોરઠ–સૌરાષ્ટ્રમાં કાંતો સ્થિર થઈ ગઈ છે અથવા ઘટી રહી છે. આ સ્થિતિનું કારણ ગીધ જે મરેલા ઢોરનું માંસ ખાય છે તેમાં રહેલી પેઈનકિલર ડાયક્લોફીનેક છે એ હવે લગભગ પુરા દેશમાં સ્વિકારાઈ ચુક્યુ છે ત્યારે સક્કરબાગ ખાતેના આ ગીધ સંવર્ધન કેન્દ્રમાં આવી બિમારીને કારણે સારવારમાં આવેલા કે પતંગના દોરાથી ઘવાયેલા કે અન્ય કોઈ કારણસર ઈજાગ્રસ્ત પ૭ ગીધો છે. જે ગીધોમાંથી મોટા ભાગના પક્ષીઓ અત્યારે તંદુરસ્ત છે અને અખા ગીધોના નર અને માદા વચ્ચેના સંવનન પછી બચ્ચાઓના જન્મ પણ થવા લાગ્યા છે. જેમાંના ૩ બચ્ચા અત્યારે પૂર્ણ રીતે સરવાઈવ થતાં હોવાનું સક્કરબાગ ઝુ ના ડો. કડીવાલે જણાવ્યું છે. જોકે આ ગીધોને નર અને માદા સ્વરૂપે અલગ કરવાની પ્રક્રિયાના ભાગરૂપે આ ગીધોના ડી. એન. એ. સેમ્પલ લઈ તેની સેક્સ આઈડેન્ટીફીકેશનની કામગીરી માટે ગુજરાત સ્ટેટ બાયોટેક મિશન તથા હૈદરાબાદ ખાતેની બાયોટેક સંસ્થામાં મોકલવાની કામગીરી ચાલે છે અને પછી નર અને માદા પ્રમાણે એ ગીધોને ટેગ સ્વરૂપે અલગ–અલગ કલરની રીંગ તેના પગમાં પહેરાવવામાં આવશે. ગિરનારી ગીધો સહીતના ગીધોના સંવર્ધન અને બચાવની કામગીરી પર નજર રાખતા સક્કરબાગ ઝુ ના એ. સી. એફ. રાઠોડના જણાવ્યા અનુસાર આ વાઈલ્ડ બર્ડને તેની મુળ સ્થિતિમાં આવે ત્યારે તેને મુક્ત આકાશમાં છોડી દેવાશે પણ એ પહેલા જે સ્થળે ગીધો વારંવાર દેખાતા હોય તેવા ગિરનાર જંગલ અને આજુબાજુનો વિસ્તાર, મહુવા (ભાવનગર) સહીતના વિસ્તારોમાં ખાસ પ્રકારના પાંજરામાં આ ઝુ સંવર્ધિત ગીધોને મુકવામાં આવશે જ્યાં આજુબાજુ ગીધો ખાઈ શકે તેવો ડાયક્લોફીનેક ફ્રી ફુડ (માંસ) મુકવામાં આવશે જે ફુડ પાંજરામાંના ગીધો અને સ્થાનિક ગીધો સાથે મળી ખાશે જે દરમિયાન ઝુ બ્રીડ ગીધ સથાનિક ગીધો સાથે રહેવા ટેવાઈ જશે.